英超早場 曼城半場W撞冧水晶宮
2024年04月06日 12:01
東網電視
更多新聞短片
英超水晶宮主場對曼城。
英超頭場,「3哥」曼城作客水晶宮。「藍月亮」上仗收起艾寧夏蘭特照樣大炒維拉,菲爾科頓弗到爆冇有怕,加上嚟緊周中歐聯要硬撼皇馬,今仗必定想速戰速決,半場客勝有計。(Now 621及611周六晚7時30分直播)
曼城之前聯賽接連打和利物浦同阿仙奴,氣勢似乎有回落迹象,但對手畢竟係爭標勁敵,打得小心謹慎亦無可厚非。曼城周中快車作客實力分子阿士東維拉,主帥哥迪奧拿大膽收起射手艾寧夏蘭特同中場核心奇雲迪布尼,幸好代替迪布尼充當「10號位」嘅菲爾科頓冇令哥帥失望,大演帽子戲法協助球隊大勝4比1,今季聯賽首度擊敗前5球隊,信心返晒嚟。
由於曼城下周中歐聯8強首回合要造訪皇馬,唔排除哥帥今仗會繼續輪換,但就算派出部分主力,亦都想盡快鎖定勝局,等佢哋早啲休息備戰歐聯。查實「藍月亮」客場最鍾意先發制人,連盃賽在內近4場作客全部半場領先,非常搶韁。
另邊廂,水晶宮自從由新帥格拉斯拿中途接手,為搶分護級更加注重防守,失波數字確係減少,但無疑犧牲咗進攻,呢支倫敦球隊近6場聯賽只入7粒,其中3球更喺對弱旅般尼取得,周中快車又以0比1輸畀般尼茅夫,守強於攻,對住「藍月亮」嘅閃擊戰冇還手之力,隨時半場都頂唔住。
更多賠率: